## Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

### NN 55/1998 (17.4.1998.), Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

# **MINISTARSTVO POLJOPRIVREDE I ŠUMARSTVA**

Na temelju članka 27. stavka 3. Zakona o poljoprivrednom zemljištu -
pročišćeni tekst ("Narodne novine" br. 54/94 i 48/95) ministar poljoprivrede
i šumarstva donosi

## **PRAVILNIK**

### **O UVJETIMA I NAČINU KORIŠTENJA SREDSTAVA NAKNADE KOJA SE PLAĆA ZBOG PROMJENE NAMJENE POLJOPRIVREDNOG ZEMLJIŠTA**

Članak 1.

Ovim pravilnikom propisuje se način i uvjeti za korištenje sredstava
ostvarenih uplatom naknade koja se plaća zbog promjene namjene poljoprivrednog
zemljišta (u daljnjem tekstu: sredstva naknade).

Članak 2.

Pravo korištenja sredstava naknade imaju sve pravne i fizičke osobe
vlasnici poljoprivrednog zemljišta koje se bave poljoprivrednom proizvodnjom
(u daljnjem tekstu: korisnici sredstava naknade) sa sjedištem odnosno prebivalištem
u Republici Hrvatskoj.

Članak 3.

Sredstva naknade koriste se za programe i mjere osposobljavanja neplodnog
zemljišta i povećanja proizvodne sposobnosti ostalog poljoprivrednog zemljišta
(u daljnjem tekstu: program uređenja zemljišta).

Pod programom uređenja zemljišta iz stavka 1. ovog članka smatraju se
hidromelioracije, agromelioracije, izrada geodetskih podloga i kupnja poljoprivrednog
zemljišta u svrhu grupiranja zemljišta u veće i pravilnije čestice radi
njegovog ekonomičnijeg iskorištavanja.

Najviši iznosi kreditnih sredstava koji se mogu odobriti u svrhe iz
stavka 2. ovog članka jesu:

- za hidromelioracije 23.000 kn/ha,

- za agromelioracije 18.000 kn/ha,

- za okrupnjavanje 10.000 kn/ha.

Članak 4.

Učešće sredstava kredita u predračunskoj vrijednosti iznosi do 100%.

Maksimalni iznos kredita koji se može odobriti fizičkim osobama je 230.000
kn, a pravnim osobama 460.000 kn.

Članak 5.

Za slučaj da nema programa uređenja zemljišta iz članka 3. stavka 2.
odnosno zahtjeva iz članka 8. ovoga pravilnika, privremeno neiskorištena
sredstva naknade može Ministarstvo poljoprivrede i šumarstva staviti na
tržište novca radi očuvanja njegove realne vrijednosti.

Članak 6.

Kreditiranje programa uređenja zemljišta sredstvima naknade odobrava
se uz slijedeće uvjete:

1. razdoblje mirovanja otplate je tri godine

2. kamatna stopa utvrđuje se u visini eskontne stope Hrvatske narodne
banke,

3. najmanji iznos kredita je 15.000 kuna,

4. otplata je u godišnjim anuitetima,

5. krajnji rok za korištenje kredita je 90 dana,

6. krajnji rok za završetak radova iznosi jednu godinu,

7. rokovi otplate kredita su slijedeći:

|  |  |  |  |
| --- | --- | --- | --- |
| Visina kredita | Agromelioracije  (godine) | Okrupnjavanje   (godine) | Hidromelioracije   i okrupnjavanje   s hidromelior.   (godine) |
| 15.000-40.000 kn | 5 | 8 | 8 |
| 40.000-150.000 kn | 6 | 8 | 9 |
| više od 150.000 kn | 7 | 8 | 10 |

Članak 7.

Kamata za vrijeme korištenja kredita i razdoblje mirovanja obračunava
se u visini redovne kamate, dodaje iznosu iskorištenog kredita te zajedno
čine osnovicu za utvrđivanje anuiteta.

Razdoblje mirovanja otplate dodaje se na gore navedene rokove otplate.

Zatezna kamata za dospjele, a nenaplaćene obveze po kreditu obračunavati
će se u visini zakonom propisane.

Članak 8.

Ukoliko program predviđa više namjena ulaganja, primijenit će se rok
vraćanja kredita prema namjeni za koju je rok vraćanja povoljniji.

Članak 9.

Zahtjev za kreditiranje programa uređenja zemljišta podnosi se Ministarstvu
poljoprivrede i šumarstva.

Poziv za podnošenje zahtjeva za odobrenje kredita objavit će Povjerenstvo.

Članak 10.

Zahtjev za kredit za uređenje zemljišta mora sadržavati:

1. podatke o investitoru,

2. predmet ulaganja i predračunsku vrijednost,

3. mišljenje Hrvatskog zavoda za poljoprivrednu savjetodavnu službu,

4. dokaz o vlasništvu poljoprivrednog zemljišta za čiji program uređenja
se traže sredstva.

Članak 11.

Ocjenu programa uređenja zemljišta i odluku o odobravanju kredita donosi
Povjerenstvo od pet članova.

Povjerenstvo iz stavka 1. ovoga članka imenuje ministar poljoprivrede
i šumarstva.

Članak 12.

Na temelju odluke o odobrenju kredita, korisnik sredstava s ovlaštenom
bankom sklapa ugovor o kreditu.

Članak 13.

Korisnik kredita kod zaključivanja ugovora o kreditu prilaže:

A DOKUMENTE ZA SKLAPANJE UGOVORA:

*I. Fizičke osobe:*

1. osobnu iskaznicu:

2. dokaz o vlasništvu nekretnina.

*II. Pravne osobe:*

1. izvod iz registra ovjeren po nadležnom Trgovačkom sudu;

2. odluku uprave o prihvatu kreditnog zaduženja;

3. potpisni karton ovjeren po nadležnoj službi za platni promet;

4. šifru djelatnosti i matični broj subjekta.

B INSTRUMENTE ZA OSIGURANJE VRAĆANJA KREDITA:

*I. Fizičke osobe:*

1. izvadak iz zemljišne knjige za provedbu založnog prava na nekretnine
u korist Republike Hrvatske - Ministarstva poljoprivrede i šumarstva za
kredite veće od 40.000 kuna. Za kredite čiji iznos je manji od 40.000 kuna
ne provodi se založno pravo.

2. četiri (4) bianco mjenice potpisane od korisnika kredita, solidarnog
dužnika i dva (2) jamca. Solidarni dužnik i prvi jamac moraju biti u radnom
odnosu ili registrirani poljoprivrednici.

*II. Pravne osobe:*

1. solidarno i neopozivo jamstvo poslovne banke sa izjavom "na prvi
poziv" u korist Ministarstva s važnošću do konačne otplate kredita zajedno
sa sporednim potraživanjima ili založno pravo na nekretnine;

2. akceptne naloge korisnika kredita - za svaku godinu otplate jedan
akceptni nalog:

Članak 14.

Sredstvima naknade podmiruju se i bankarski i administrativni troškovi
vezani za odobrenje i korištenje ovih sredstava kao i troškovi platnog
prometa.

Članak 15.

Korisnik kredita dužan je odobrena sredstva koristiti isključivo za
namjenu za koju su odobrena, a za korištenje kredita dostavljati izvorne
dokumente.

Kontrolu namjenskog korištenja kredita obavlja Ministarstvo.

U slučaju nenamjenskog korištenja sredstava i prilaganja neistinite
dokumentacije u svrhu odobrenja i korištenja sredstava, Ministarstvo i
ovlaštena poslovna banka najkasnije u roku od 15 (petnaest) dana od dana
saznanja za nenamjensko korištenje ili neistinitu dokumentaciju, tražit
će povrat cjelokupnog iznosa kredita sa sporednim potraživanjima i zateznim
kamatama u visini zakonom propisanih.

Kredit se otkazuje pismenim putem uz otkazni rok od 15 (petnaest) dana
računajući od dana dostave otkaza.

Članak 16.

Danom stupanja na snagu ovog Pravilnika prestaje vrijediti Pravilnik
o uvjetima i načinu korištenja sredstava naknade koja se plaća zbog promjene
namjene poljoprivrednog zemljišta ("Narodne novine" br. 7/989.

Članak 17.

Ovaj Pravilnik stupa na snagu danom objave u "Narodnim novinama".

Klasa: 011-02/98-1/39
Urbroj: 525-01-98-01
Zagreb, 10. travnja 1998.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 55/1998-687